**ՀԱՇՎԵՏՎՈՒԹՅՈՒՆ**

**ԳՈՐԾՈՒՂՄԱՆ ԱՐԴՅՈՒՆՔՆԵՐԻ ՄԱՍԻՆ**

**1. Անունը, ազգանունը, զբաղեցրած պաշտոնը՝**

Էդուարդ Հակոբյան, ՀՀ ֆինանսների նախարարի տեղակալ

**2. Գործուղման վայրը և ժամկետները՝**

Ք. Բրյուսել, Բելգիայի Թագավորություն, 2024 թվականի նոյեմբերի 7-ից 10

**3. Հրավիրող կողմը՝**

Եվրոպական հանձնաժողով

**4. Գործուղման նպատակը՝**

Մասնակցություն ԵՄ-Հայաստան տնտեսական համագործակցության և հարակից ոլորտների ենթահանձնաժողովի նիստին

**5. Քննարկված թեմաները՝**

 ԵՄ-Հայաստան տնտեսական համագործակցության և հարակից ոլորտների ենթահանձնաժողովի նիստը երկկողմ համագործակցության ամենամյա միջոցառում է, որի ընթացքում քննարկումներ են ծավալվում Հայաստանում և ԵՄ-ում մակրոտնտեսական քաղաքականության, տնտեսական իրավիճակի և հեռանկարների, հանրային ֆինանսների կառավարման, ներքին վերահսկողության և արտաքին աուդիտի, ֆինանսական ոլորտում համագործակցության և այլ կարևոր հարցերի շուրջ:

**6. Հանդիպումները, ելույթները, բարձրացված կամ քննարկված հարցերը՝**

Նիստի ընթացքում, որին մասնակցել են իրավասու բոլոր գերատեսչությունների ներկայացուցիչները, ներկայացվել են Հայաստանի մակրոտնտեսական վերջին զարգացումներն ու առկա վիճակը: Հայկական կողմը հանդես է եկել նաև պետական ֆինանսների կառավարման ոլորտում իրականացվող բարեփոխումների վերաբերյալ զեկույցով՝ անդրադառնալով, մասնավորապես, պետական պարտքի կառավարման, հարկային քաղաքականության ու վարչարարության, հանրային ներդրումների կառավարման, արտաքին աուդիտի բնագավառներում գրանցված զարգացումներին: Զուգահեռաբար, Եվրոպական հանձնաժողովի կողմից ներկայացվել են տնտեսական իրավիճակն ու հեռանկարները Եվրոպական միությունում։

Առանձին ոլորտային քննարկումներ են ծավալվել նաև ֆինանսական ոլորտի՝ ֆինանսական կայունության, ոչ բանկային ֆինանսական շուկայում զարգացումների, մակրոպրուդենցիալ քաղաքականության, վիճակագրության, ինչպես նաև զեղծարարության դեմ պայքարում փոխգործակցության վերաբերյալ:

Նիստից հետո առանձին հանդիպում է տեղի ունեցել Բելգիայի Թագավորությունում Հայաստանի Հանրապետության արտակարգ և լիազոր դեսպան, Եվրոպական միությունում Հայաստանի Հանրապետության ներկայացուցչության ղեկավար Տիգրան Բալայանի հետ, որի ընթացքում քննարկվել են Եվրոպական միության առանձին կառույցների, այդ թվում՝ Եվրոպական ներդրումային բանկի հետ Հայաստանի ֆինանսական և տեխնիկական համագործակցության հնարավորությունները:

**7. Հանդիպման կամ հավաքի ժամանակ ընդունված որոշումները, պայմանավորվածությունները, ստորագրված փաստաթղթերը՝**

Նիստի ընթացքում Եվրոպական հանձնաժողովի ներկայացուցիչների հետ պայմանավորվածություն է ձեռք բերվել՝

- քննարկել հարկաբյուջետային և դրամավարկային քաղաքականություններում ներգրավված պետական կառույցների կարողությունների զարգացման նպատակով ԵՄ տեխնիկական աջակցության գործիքների կիրարկման հնարավորությունները՝ ի լրումն առկա «Twinning», «TAIEX» և «SIGMA» գործիքակազմերի,,

- պարբերաբար տեղեկացնել եվրոպական կողմին պետական ֆինանսների կառավարման ոլորտում իրականացվող բարեփոխումների ընթացքի վերաբերյալ,

- պարբերաբար փոխանակվել մակրոտնտեսական իրավիճակի վերաբերյալ տեղեկատվությամբ,

- աշխատանքային կարգով շարունակել քննարկումները հայկական կողմի համապատասխան գերատեսչությունների ու Խարդախության դեմ պայքարի եվրոպական գրասենյակի (OLAF) միջև համագործակցության գործուն մեխանիզմ մշակելու ուղղությամբ,

Դեսպան Բալայանի հետ հանդիպման ընթացքում ձեռք են բերվել մի շարք պայմանավորվություններ եվրոպական կողմի և Եվրոպական ներդրումային բանկի հետ համագործակցության ակտիվացման ուղղությամբ, մասնավորապես.

* Բելգիայում ՀՀ դեսպանությունն աշխատանքներ կտանի ԵՄ կառույցներից տեխնիկական աջակցության ներգրավման այլընտրանքային ուղիներ բացահայտելու ուղղությամբ,
* Բելգիայում ՀՀ դեսպանությունն ու ՀՀ ֆինանսների նախարարությունը կշարունակեն քննարկումները 2025թ. առաջին եռամսյակի ընթացքում ՀՀ ՖՆ բարձրաստիճան պատվիրակության՝ Բրյուսել այցի ու ԵՄ համապատասխան պաշտոնյաների հետ հանդիպումներ կազմակերպելու ուղղությամբ,
* Դեսպան Բալայանը Հայաստան-ԵՆԲ համագործակցության օրակարգում ևս մեկ անգամ կբարձրացնի Հայաստանում ԵՆԲ գրասենյակի հիմնման հարցը:

8. **Առաջարկությունները, դրանց ընթացք տալու վերաբերյալ առաջարկները՝ եղանակը, ձևը, ժամկետները, պատասխանատուները, ակնկալվող արդյունքները՝**

Ձեռք բերված պայմանավորվածությունների կյանքի կոչման ուղղությամբ նախատեսվող քննարկումների կազմակերպումն առաջարկվում է վերապահել ՀՀ ֆինանսների նախարարության միջազգային համագործակցության վարչությանը՝ շահագրգիռ կողմերի հետ համագործակցությամբ:

|  |
| --- |
| **Ստորագրությունը, ամսաթիվը՝** |
|  |
| 13 նոյեմբերի, 2024թ․ |